Document ID: 32002R1811

Κανονισμός (ΕΚ) αριθ. 1811/2002 του Συμβουλίου
της 24ης Σεπτεμβρίου 2002
για την τροποποίηση του κανονισμού (ΕΚ) αριθ. 2555/2001 περί καθορισμού, για το 2002, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3760/92 του Συμβουλίου, της 20ής Δεκεμβρίου 1992, για τη θέσπιση κοινοτικού συστήματος για την αλιεία και την υδατοκαλλιέργεια(1), και ιδίως το άρθρο 8 παράγραφος 4,
την πρόταση της Επιτροπής,
Εκτιμώντας τα ακόλουθα:
(1) Τον Φεβρουάριο του 2002 η οργάνωση αλιείας του Βορειοδυτικού Ατλαντικού (NAFO) εξέδωσε διάφορες τροποποιήσεις των μέτρων του για τη διατήρηση και την επιβολή όσον αφορά το μέγεθος διχτυού για την αλιεία σελαχιών, τις απαιτήσεις αναφοράς αλιευμάτων για την αλιεία γαρίδας στη διαίρεση 3L, την επέκταση της κλειστής περιόδου για την αλιεία γαρίδας σε ορισμένες καθορισμένες ζώνες της διαίρεσης 3M, τη μεταβολή του μέγιστου πλήθους ημερών αλιείας για τη γαρίδα στις καθορισμένες ζώνες της διαίρεσης 3M και τα συνολικά επιτρεπόμενα αλιεύματα (TAC) για την ιππόγλωσσα Γροιλανδίας.
(2) Σύμφωνα με τη διαδικασία την προβλεπόμενη στο άρθρο 3 της συμφωνίας για την αλιεία, της 11ης Δεκεμβρίου 1992, η οποία συνήφθη μεταξύ της κυβέρνησης του Βασιλείου της Σουηδίας και της κυβέρνησης της Ρωσικής Ομοσπονδίας, η Κοινότητα, εξ ονόματος του Βασιλείου της Σουηδίας, πραγματοποίησε διαβουλεύσεις με τη Ρωσική Ομοσπονδία όσον αφορά τα αντίστοιχα δικαιώματα αλιείας για το έτος 2002.
(3) Σύμφωνα με τα πλέον πρόσφατα επιστημονικά δεδομένα και σε συμφωνία με τη Νορβηγία, τα TAC για την ευρωπαϊκή χωματίδα στην υποδιαίρεση του διεθνούς συμβουλίου εξερεύνησης της θάλασσας) (ICES) IIIa (Kattegat και Skagerrak) για το έτος 2002 είναι δυνατόν να αυξηθούν.
(4) Επιτεύχθηκε συμφωνία μεταξύ της Ευρωπαϊκής Κοινότητας και της Νορβηγίας, σύμφωνα με την οποία 15000 τόνοι αμμόχελα στα κοινοτικά νερά της υποδιαίρεσης ΙΙa ICES II και της Βόρειας Θάλασσας μεταφέρθηκαν στη Νορβηγία ενώ 1500 τόνοι ευρωπαϊκής χωματίδας στην ίδια ζώνη μεταφέρθηκαν από τη Νορβηγία στην Κοινότητα.
(5) Τα TAC για τη ρέγγα στις υποδιαιρέσεις ICES VII g, h, j, k θα πρέπει να καθοριστούν για ολόκληρο το 2002, λαμβανόμενων υπόψη των νέων επιστημονικών γνωμοδοτήσεων του ICES.
(6) Σε συνέχεια της απόφασης του Ευρωπαϊκού Δικαστηρίου στις 18 Απριλίου 2002, στην υπόθεση αριθ. C-61/96, η υποσημείωση 2 για την εγγραφή που αφορά το γαύρο στη ζώνη IX, X, CECAF 34.1.1 θα πρέπει να διαγραφεί.
(7) Κατά την ετήσια σύνοδο της διεθνούς επιτροπής για τη διατήρηση των θυννοειδών του Ατλαντικού (ICCAT) από 12 έως 19 Noεμβρίου 2001, εγκρίθηκαν πίνακες που για πρώτη φορά εμφανίζουν την υποχρησιμοποίηση και υπερχρησιμοποίηση από τα συμβαλλόμενα μέρη της ICCAT των αλιευτικών δυνατοτήτων τους που έχουν συμφωνηθεί στην ICCAT. Στο πλαίσιο αυτό η ICCAT εξέτασε απόφαση όπου παρουσιάζεται ότι κατά τη διάρκεια του 2000 η Ευρωπαϊκή Κοινότητα υποεκμεταλλεύθηκε την ποσόστωσή της κατά 1696 τόνους για τον τόνο Νοτίου Ατλαντικού και κατά 2 τόνους για τον ξιφία Νοτίου Ατλαντικού καθώς επίσης υπερεκματαλλεύθηκε την ποσόστωσή της για ξιφία Βορείου Ατλαντικού κατά 147,5 τόνους.
(8) Προκειμένου να τηρηθούν οι προσαρμογές προς τις κοινοτικές ποσοστώσεις που καθορίστηκαν από την ICCAT και λαμβανομένων υπόψη των υποχρησιμοποιήσεων και υπερχρησιμοποιήσεων που χορηγήθηκαν στην Ευρωπαϊκή Κοινότητα λόγω της υποεκμετάλλευσης του τόνου και του ξιφία του Νοτίου Ατλαντικού και της υπερεκμετάλλευσης από ορισμένα κράτη μέλη των αλιευτικών δυνατοτήτων του 2000 για ξιφία Βορείου Ατλαντικού που καθορίστηκαν από την ICCAT, είναι αναγκαίο η κατανομή της υποχρησιμοποίησης και υπερχρησιμοποίησης να χρησιμοποιηθεί με βάση την αντίστοιχη συμβολή κάθε κράτους μέλους στην υποχρησιμοποίηση και υπερχρησιμοποίηση χωρίς τροποποίηση της κλείδας κατανομής που καθορίζεται στο άρθρο 3 παράγραφος 1 του κανονισμού (ΕΚ) αριθ. 2555/2001(2) όσον αφορά την ετήσια χορήγηση TAC.
(9) Σύμφωνα με τις διατάξεις του άρθρο 10 παράγραφος 1 του κανονισμού (ΕΚ) αριθ. 973/2001 του Συμβουλίου, της 14ης Μαΐου 2001, που προβλέπει τεχνικά μέτρα διατήρησης για ορισμένα αποθέματα άκρως μεταναστευτικών ειδών(3), ο αριθμός κοινοτικών αλιευτικών σκαφών που αλιεύουν τόνο μακρύπτερο βόρειο απόθεμα ως είδος στόχο θα πρέπει να προσδιοριστεί, με βάση τον μέσο αριθμό αλιευτικών σκαφών που αλίευσαν για το είδος αυτό κατά την περίοδο 1993 έως 1995. Αυτός ο αριθμός σκαφών θα πρέπει να κατανεμηθεί μεταξύ των κρατών μελών.
(10) Στην έκτακτη σύνοδό της τον Νοέμβριο του 2000, η ICCAT σύστησε την εισαγωγή ποσοστώσεων για το λευκό μάρλιν και το γαλάζιο μάρλιν στον Ατλαντικό Ωκεανό.
(11) Το Μάρτιο του 2001 η διεθνής επιτροπή αλιείας της Βαλτικής Θάλασσας (IBSFC) σύστησε τεχνικά μέτρα διατήρησης για την αλιεία γάδου με τράτα. Το σημείο 3 του παραρτήματος V του κανονισμού (ΕΚ) αριθ. 2555/2001, θα πρέπει να τροποποιηθεί.
(12) Θα πρέπει να τροποποιηθεί αναλόγως ο κανονισμός (ΕΚ) αριθ. 2555/2001,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2555/2001 τροποποιείται ως ακολούθως:
1. Στο άρθρο 17 παράγραφος 1, το πρώτο εδάφιο αντικαθίσταται από το ακόλουθο κείμενο: "Η χρήση τράτας που έχει σε οποιοδήποτε τμήμα της διαστάσεις ματιών μικρότερες από 130 mm απαγορεύεται για την κατευθυνόμενη αλιεία των ειδών που αναφέρονται στο παράρτημα IX. Οι διαστάσεις αυτές μπορούν να μειωθούν σε ελάχιστο 60 mm για την κατευθυνόμενη αλιεία καλαμαριών με βραχέα πτερύγια (Illex illecebrosus). Για την κατευθυνόμενη αλιεία σελαχιών (Rajidae), οι διαστάσεις αυτές αυξάνονται σε ελάχιστο 280 mm για τον τρατόσακο από την 1η Ιουλίου 2002."
2. Στο άρθρο 18 προστίθεται η ακόλουθη παράγραφος 5: "5. Τα κράτη μέλη κοινοποιούν στην Επιτροπή καθημερινά τις ποσότητες γαρίδας της Αρκτικής (Pandalus borealis) που αλιεύθηκε στην υποδιαίρεση 3L της ζώνης διακανονισμού NAFO από πλοία που φέρουν σημαία κράτους μέλους και είναι νηολογημένα στην Κοινότητα."
3. Το παράρτημα IA τροποποιείται σύμφωνα με το παράρτημα I του παρόντος κανονισμού.
4. Το παράρτημα IB τροποποιείται σύμφωνα με το παράρτημα II του παρόντος κανονισμού.
5. Το παράρτημα IΔ τροποποιείται σύμφωνα με το παράρτημα III του παρόντος κανονισμού.
6. Το παράρτημα IE τροποποιείται σύμφωνα με το παράρτημα IV του παρόντος κανονισμού.
7. Το παράρτημα IΣΤ τροποποιείται σύμφωνα με το παράρτημα V του παρόντος κανονισμού.
8. Στο παράρτημα V το σημείο 3 αντικαθίσταται από το ακόλουθο κείμενο: "3. Μέγεθος ματιών για την αλιεία γάδου με συρόμενα δίχτυα
Κατά παρέκκλιση των διατάξεων του παραρτήματος IV του κανονισμού (ΕΚ) αριθ. 88/98 του Συμβουλίου, το ελάχιστο μέγεθος ματιού για την αλιεία γάδου με τράτες, δανέζικους γρίπους και παρόμοια δίχτυα είναι 130 mm. Το μέγιστο πάχος συστραμμένου νήματος είναι 6 mm αν χρησιμοποιείται μονό νήμα και 4 mm αν χρησιμοποιείται διπλό νήμα. Αυτό το μέγεθος ματιού και αυτό το πάχος νήματος εφαρμόζονται για οποιοδήποτε τρατόσακο ή τεμάχια επιμήκυνσης που βρίσκονται επί αλιευτικού σκάφους και είναι προσδεδεμένα ή κατάλληλα για πρόσδεση σε οποιοδήποτε συρόμενο δίχτυ."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Σεπτεμβρίου 2002.

Labels: 11
5
6